**भारत सरकार**

**नवीन और नवीकरणीय ऊर्जा मंत्रालय**

**राज्‍य सभा**

**अतारांकित प्रश्‍न संख्‍या 718**

**सोमवार, दिनांक 27 जुलाई, 2015 को उत्‍तर देने हेतु**

**सौर ऊर्जा से विद्युत**

**718. श्री लाल सिंह वडोदियाः** क्या **नवीन और नवीकरणीय ऊर्जा** मंत्री यह बताने की कृपा करेंगे किः

(क) देश में सौर ऊर्जा द्वारा कितना मेगावाट विद्युत उत्पन्न किया जाता है;

(ख) सौर ऊर्जा परियोजनाओं द्वारा सबसे अधि‍क विद्युत पैदा करने वाला राज्य कौन-सा है और इसकी कितनी मेगावाट क्षमता है;

(ग) सरकार किन-किन स्थानों पर सौर ऊर्जा के माध्यम से विद्युत उत्पादन के लिए परियोजनाएं स्थापित करने का विचार रखती है; और

(घ) क्या सरकार ने गुजरात में ऐसी परियोजनाओं की योजना बनाई है और यदि हां, तो किन-किन स्थानों पर?

**उत्‍तर**

**विद्युत, कोयला तथा नवीन और नवीकरणीय ऊर्जा राज्‍य मंत्री (स्‍वतंत्र प्रभार)**

 **(श्री पीयूष गोयल)**

(क) : दिनांक 13 जुलाई 2015 तक देश में संचयी संस्‍थापित ग्रिड इन्‍टरएक्टिव सौर विद्युत उत्‍पादन क्षमता 4096.6 मेगावाट है। 1 मेगावाट सौर पीवी परियोजना लगभग 1.66 मिलियन यूनिट प्रतिवर्ष उत्‍पादित करती है।

(ख) : सभी राज्‍यों में से राजस्‍थान ने 13 जुलाई 2015 तक कुल मिलाकर लगभग 1163 मेगावाट की उच्‍चतम सौर क्षमता वाली ग्रिड संबद्ध सौर विद्युत परियोजनाओं की संस्‍थापना की हैं।

(ग) : ग्रिड संबद्ध सौर विद्युत परियोजनाएं भारत सरकार के राष्‍ट्रीय सौर मिशन के अंतर्गत खुली बोली प्रक्रिया द्वारा आमतौर पर सौर विद्युत विकासकर्त्‍ताओं को आबंटित की जाती है। अत: सौर विद्युत विकासकर्त्‍ता परियोजना का स्‍थल चुनने के लिए स्‍वतंत्र होते हैं। तथापि हाल की निविदाओं में कुछ क्षमताएं आंध्र प्रदेश और राजस्‍थान के सौर उद्यानों में नियोजित की जानी हैं।

(घ) : सरकार ने सौर उद्यानों के विकास के लिए एक स्‍कीम की शुरूआत की है जिसमें देश में विभिन्‍न स्‍थलों पर सौर उद्यानों की स्‍थापना के लिए राज्‍यों को समर्थन देने का विचार है ताकि सौर विद्युत परियोजनाओं की स्‍थापना के लिए अपेक्षित अवसंरचना सृजित की जा सके। कोई भी राज्य / संघ शासित क्षेत्र इस स्‍कीम में भाग लेने के लिए पात्र हैं। इस स्‍कीम के अंतर्गत 700 मेगावाट का एक सौर पार्क गुजरात के बानस्‍कंथा जिले में स्‍थापित किए जाने के लिए आबंटित किया गया है।

.................